bavarian-nlp/barwiki-20250901 huggingface dataset:
Föikirchn an da Doana

Föikirchn an da Doana (aumtlich: Feldkirchen an der Donau) is a Moaktgmoa in Owaöstareich, genaua gsogd im Mühviadl, und do wieda im Beziak Urfahr-Umgewung. Da Grichtsbeziak is aa Urfahr-Umgewung. Wohnan duan in Föikirchn 5337 Leit (Stond: 2017). Bsondas bekonnt sand de Föikirchna Bodeseen, des is a Erholungsgebiet fia an Haufn Leit aus da gonzn Umgewung, sogor aus Linz kemmans her zan Plantschn.
Geografie.
Föikirchn liegd auf 268 Meta üwan Meer. Wia a da Nom scho sogt, iss direkt an da Doana, auf da neadlichn, oiso linkn Saitn, uma 25 Kilometa im Westn vo Linz. Die Nordhöiftn vo da Gemeinde ghert geologisch zur Behmischn Massn, des sand oiso lauta steule Hügün, dafir iss in da Südhöiftn total floch, der Teu ghert nämli zum Efadinga Beckn, oiso zan Oipnvorlond. Vo Nordn noch Südn sands 8,5 Kilometa und vo Westn noch Ostn 7,4. Insgesomt hod Föikirchn a Flächn vo 39,4 Quadratkilometa.
Vo dera Gesomtflächn sand 59 Prozent Landwiatschoft, oiso Wiesn und Föida (desweng a da Nam "Föikirchn"). 22 Prozent san Woid (vor oim im Nordteu), siem Prozent Gartln, sechs Prozent mocht s'Wossa aus, oiso d'Doana, da Pesnboch und de Bodeseen vor oim, und netta auf oan Prozent vo da gonzn Flächn sand Haisa oda Stroßn oda so wos.
Gmoana.
Föikirchn is extrem zasiedüd, des haßt, es gibt an Haufn klane Ortschoftn, und da Ortskern söwa is ned wirkli machti. Insgesomt gibts in Föikirchn an da Doana 24 Ortschoftn, und zwor:
Nochbagmoana hod Föikirchn neine, des sand: im Nordn Sonkt Martin im Mühkreis (im Beziak Rohrboch), Herzogsdorf und Sonkt Gotthard im Mühkroas (olle zwa im Beziak Urfahr-Umgewung), im Ostn sans Woiding und Goidwörth (a olle zwa in Urfahr-Umgewung), im Südn Oikovn und Pupping (olle zwa im Beziak Efading, der wos zan Hausruckviadl ghert), und im Westn grenzt Föikirchn an Hortkircha und an Oschoch an da Doana (de gehrnd a zu Efading).
Biologie

De Biologie (vo griachisch: "βίος" "Lebm" und "λόγος" "Lehr") is de Wissnschoft, de se mid olle Sochan befosst, de wos midn Lebm zon doan hobnt. Se zafoit e meara Richtonga.
Spezielle Biologie.
Af da oan Seitn steht des Beschreibm vo da Vüfoit vo de Viecha, Pflanzaln, Schwammaln und Mikroorganismen in Voadagrund. Des is de Systematik oda Spezielle Biologie (vo Lateinesch 'species" = "Oart"). Noch de untaschiadlechn Lebewesn, de ma betrocht, untatäult ma de Biologie e de Zoologie (Viecha), Botanik (Pflonzn), Mykologie (Schwammal) und Mikrobiologie (Bakterien und so kloans Zeig). Am ofong, sog ma en Mittloita, iss do netta do drum gonga, daas mas ausanonda kennt, wonn mas braucht, sog ma ois Häulpflonzn, oda wonn ma damid zon doan hot, sog ma ois Ungraud. Donn iss oba mid'n genaua Hischaun oiwäul mea und mea woarn und bevoa se se nimma auskeennt hobnt, hobnts ongfonga, daass a System eenebrocht hobnt, a Êtäulong vo oim wos lebt. Oana vo de Wichtegan am ofong is do da Linnaeus gwesn. Af deen geht de Oart und Weis zruck, wia ma de Lebewesn wissnschoftle benennt. Zo deara Benennong gibts aa an eigena Zweig vo da Systematik, de Nomenklatur. Mea und mea hands davo weggagonga, daass de Êtäulong aloa noch Untaschiad gmocht hobnt, de wos ma leicht siagt. Se hobnt se donn mea noch da Vawondtschoft gricht. Wäu jo da Darwin de Evolutionstheorie afbrocht hot, de besogt, daas oiss midanonda vawondt is.
Oigemeine Biologie.
Dea Zweig vo da Biologie befosst se mea mit dem, wos zwischn de vaschiedena Lebewesn zglei is, wias afbaut hant und wias funktioniant. Wos en Afbau betriafft, do befosst se be de Pflonzn de Anatomie mid'n eeweendegn Bau und de Morphologie mid da Gstoit, de ma siagt. E da Zoologie mochants deen Untaschiad net, do hoasst oiss Anatomie. Mid'n Bau vo de Gewebe gibt se de Histologie o, mid'n Bau vo de Zälln de Cytologie. Wia des Gonze funktioniat, des is des Fochgebiet vo da Physiologie. De schaut se o, wia da Stoffwechsl oabat, mit olle de chemischn Voageeng, wia zon beispü des Afnemma vo de Nährstoff aus'n Bodn oder de Photosyntese be de Pflonzn oda de Vadauong be de Viecha. Säbstvasteendle stölnt se e da Physiologie, Anatomie und so weida be de Pflonzn und Viecha gonz untaschiadleche Frogn, drum gibts donn aa a Pflonznphysiologie und Tierphysiologie etc.
De Lebewesn miassn se mid ondane Lebewesn vo eana eigena Oart und vo ondane Oartn und mid da abiotischn Umwält zrecht findn. Und wia se se do zrecht findnt und wia se se eana Umgebong zrecht richtnt - oda zgrund, des untasuacht de Ökologie.
Ois Zweig vo da Biologie gibts aa nu a Richtong, de se mid'n Vahoitn vo de Viecha bescheftegt, des is de Vahoitnsfoaschong oda Ethologie.
Augustiner-Bräu

Augustiner-Bräu is de ejteste Brauerei vo Minga im Freistaat Bayern, de wo no existiat.
Gschicht.
Seit 1294 hom um Minga rum scho de Augustiner Menche glebt. So um 1315 rum hams eana Kloster inna Stod fertig ghabt. Sicher is heitzdog, des de Menche scho seit 1328 Bier braut ham.
1803 hod da Freistaat Bayern wega da Säkularisierung vom Napoleon as Kloster und de Brauerei kriagt. Letztere hod ma damois recht schnell privatisiat. 1829 hod de Familie Wagner de Brauerei ibanomma. As "J.W." im Wappen moant an Wagner Josef, der wo da Sohn vo de Wagners gwesen is.
Ibas Untanehmen.
Heit firmiat de Brauerei ois Augustiner-Bräu Wagner KG. 51 % vo dena Unternehmensantei entfoin aufgrund ana testamentarischen Vafügung vo de letztn Onghearign vo da Wagner-Familie auf de gmoanitzige Edith-Haberland-Wagner-Stiftung. De weitan 49 % vatein si auf mehrare Kommanditisten, darunta da Münchna Unternehma Dr. Jannik Inselkammer.
Wiavui vakaffa de so?
Augustiner Bier is bsundas in Minga und drum rum sehr vabroadd. 2002 hot de Brauerei uma 850.000 Hektolita heagstejt. Augustiner wead außadem ar in Berlin immer beliabta und is in mehran Wirtschaften und Bars zum ham.
Mittlerwein sans scho seit a paar Jahr iba de Million Hektoliter driba ganga.
Wos braun de so?
Augustiner braut insgsamt 8 unterschiedlich Biere:
Alkoholfreis und ähnliches Zeigs wead bei Augustiner net heagstellt.
Tradition und Gmoanutz.
S'Augustiner-Bräu gheat ana Stiftung, de an untanehmerischn Gewinn zua gmoanutzign Ferderung z Minga und in da Umgebung einsetzt.
Augustiner-Bräu is de oanzige Münchna Brauerei, de wo s Bier no in Euro-Glasfloschn vakafft. Es is aa s letzte Bier, wos zum Oktoberfest no in traditionejn Hoizfassln ongliefat wead.
S Augustiner-Bräu is nehman staatlichn Hofbräuhaus de letzte Brauerei z Minga, de wo unobhängig is und no ned vo an internationalen Konzern gschluckt worn is und is bsondas da boarischn Bierbraua-Tradition vabundn. Des wead aa vo vuin tradionsvabundanen Bierliabhoban gschätzt.
Eishockey

Eishockey (gsprocha: "Eishocke") is oana vo de schneystn Mannschaftssportartn vo da Weyd, wobei gleichzeitig sechs gega sechs Spiela (Eishackler) auf oana umara 60 Meta langa und 30 Meta broadn Eisflächn spuin. Des Spui gähd dreimoi zwanzg Minudn. So schney is des, wey ole Eishacker si mid Schlittschua odar Schraumndampfar (Natureis) auf'm Eis beweng.
De Zeit zähld blos, wenn gpuid werd, des hoasd, wenn da Schiri oabpfeifd, dann werd de Uahr okaldn. Ziel is es, de Scheibm (Puck) mit de Eishockeyschlägar ins genarisch Tor zum schiasn. Gwina duad der, der de meisdn Tore gschossn hod.
Sein Ursprung hod des Ganze z'Kanada. Duach de vuin Sää und Weia, de wos im Winta zuafrian, is Eishockey a Sport, der in Bayern a lange Tradition hod und in an Haufn Orte oft sogar no auf Natureis gspuid wead. Ja, desweng san fria fast blos boarische Mannschafdn deitscha Moasda woarn. Heid wearn de des, de am meisn Gead ham.
De obarschde Spuiklass nennt si Deitsche Eishockey-Liga (DEL). Do spuin fast koane Deitschn mear mid. Dann gibds do no de zwoade Bundesliga, de Obarliga, und dann kemma de Landesverbänd. In Bayern gibds de Bayernliga (oa Grubbm), Landeslign (zwoa Grubbm) und de Bezirkslingn (vier Grubbm).
In Bayern gibts sogor aa Mannschaftn, de wo in da DEL midschbuin, wey zum Beispui an ERC Inglstod oda d'Straubing Tigers. Seit heier spuit a no nach langem gezeder der EHC Minga in dea oberstn Klassn mit.
Oana vo de traditionsreichsten boarischen Eishackl-Vereine is da Eisclub Bad Tölz (ECT), gegründet 1928. De Däiza Buam ham 1962 und 1966 de Deitsche Moastaschaft in de Kurstadt ghoit. Momentan spuin s in da Bundeslige (zwoate Liga). De emotionalstn Duelle gibs ollawei gega n SC Riessersee (Garmisch) und gega de Starbulls Rosenheim. Im neien Stadion vo de Däiza, der Hacker-Pschorr Arena, ham guade 4000 Leit Blotz. S oide Stadion an der Peter-Freisl-Straß is letzts Joar obgrissn worn.
De Vereinsfarbn san gejb und schwarz. Da ECT hod in seina langjaarign Gschicht an ettla Nationalspiela aussabrocht. Der zur Zeit erfolgreichste is da Kathan Klausi (DEG). Oana vo de überragenden Spiela in de 90er war da Petr Taticek (Trikot-Numma 7), a Mords-Brackl vo Verteidiger mit an irrsinnigen Schlagschuss vo da Blauen. Oamoi hod a sogar an gegnerischn Wachdä d Fanghand damit brocha. Sei Bua, da Petr Taticek junior (tschechischer Abstammung) spuit in da NHL bei de Pittsburgh Penguins. Oa jungs Talent vo de Däizer, da Korbinian Holzer, is vor kurzem eascht vo de Toronto Maple Leafs gedraftet wordn. Mit vui Glück schafft er s vielleicht in de beste Eishockey-Liga vo da Wejd.
Hojadau

De Hojadau (Holledau, Hollerdau, Hallertau) is a Kultualandschaft mittn in Bayern in de Regierungsbezirk Obabayern und Niedabayern. Vo de Landkroas Pfahofa, Freising, Kejham, Landshuat und Eichstätt gheat iberoi a Drum zur Hojadau. Aussnrum liang Inglstod, Kejham, Landshuat, Freising und Schromhausn. De ganze Flächn vo da Holledau hod rundummadum 2400 Quadratkilomedda.
De Hojadau is des gräßte Hopfaobaugebiet auf da Wejd, momentan (2006) baun 1251 Hopfabauan auf iba 14.000 Hektar an Hopfa o.
Hopfabau.
Gschicht.
Das in dera Region Hopfa obaud werd, is seitm 8.Joarhundad belegt. De Ortschaftn Geisnfeld und Grindl bei Nandlstod beanspruchan olle zwoa, dass sie as Ursprungsgebiet vom Hopfaobau san. Bis zum Ofang vom 19. Joarhundad war de Gegnd um Spoit bei Niamberg as Hauptobaugebiet in Bayern. Erscht noch da Bauanbefreiung worn ab 1848 de Voraussetzungen dafia erfuid, dass in da Hojadau meara Hopfa obaud wead. Desweng is da Eadrog vo 1500 Zentna im Joar 1815 auf meara wia 75.000 Zentna im Joar 1865 gstieng. Seit 1912 is de Hojadau as gressde Hopfaobaugebiet auf da Wejd.
Rationalisierung.
Damid si da broggde Hopfa lenga hoid, san de Droin auf so gnennde „Horden“, oda aa "Reida" zum Driggan on da Luft aufgschicht woan. Am End' vom 19. Joarhundad hod da Woinzacha Zimmara Max Eder a zwoasteggige Darr entwicklt. Da untn ogfeiade Ofa hod a Heizspiroin gwaarmd, de dann de om liegadn Droin drigged hod.
Bis zum Ofang vom 20. Joarhundad is a jäde oanzejne Rem an na Hoizstang naufg'wachsn. Kurz voam easchtn Wejdgriach san dann d'Hopfagoartn auf Drohtgrissda umgstejd woan und bis 1930 wor de Umstejung obgschlossn.
Um de Droina vo de Rem rozumgriang, san in Spitznzeitn fast 200.000 so gnennde "Hopfazupfa" aus de strukturschwachn Gebiete vo da Obapfoiz, ausm Boarischn Woid und am Donaumoos um Inglstod ind Hojadau kema. Wia dann in da Zeit vom Wirtschaftswachstum de Orbada rar woan han, hams ab de 50a Joa mechanische Zupfmaschinen eigfiad. De easchte Maschin is 1955 aus England importiat woan, spada hod dann de Firma Wolf z Geisnfejd Zupfmaschina baud. Seit 1967 werd da Hopfa komplett maschinell broggd.
Heidzudogs wead da Hopfa fast ausschliassli vo Familienbetriebm obaud. Blooss in da Wachstumsphasn zum Ausbutzn und dann beim Hopfazupfa wean no a boar Hejfa, moastns aus Osteiropa eigsetzt.
Literatua

Unta Literatua oda Lideratua (dt.: Literatur) vastähd ma im weidasdn Sinn olle mindli und schriftli iwaliefadn Zeignisse. Im engan Sinn vastähd ma unta Literatua olle Texte, wo ois Kunst vastondn wean.
Boarische Literatua.
Unta boarischa Literatua vastähd ma in easchda Linie Texte, de wo gonz oda teiweis in boarischa Sproch gschriem san.
A Schwiarigkeit fia de Schreibarei in boarisch is mid Sichaheit de fejnde Oaheitlikeit vo da Schreibweis.
Brauchtum

Brauchtum nennt ma de Gesamtheit vo "Braich", de wo in am bschtimmtn Kuituakroas ausgibt wern. Brauchtum is woi in jeder Kuitua recht wichtig. Aa im boarischsprochign Raum is des a zentrals Thema, wenns drum geht, wia ma uns selba seng und wia ma vo da wejd gseng wern.
So mancha "Brauch" kennt koa Staatsgrenzn, sondan wead mea oda weniga identisch sowoi in Bayern ois aa in Östareich oda Sidtiroul gfeiat. Bsundas in de Oipn ham se soiche ibaregionaln Breich dahoitn.
Wejdligs, religies' und heidnischs Brauchtum.
As religiese Brauchtum spuit im boarischn Sprochraum a grouße Rojn. Ned wenig vo dene, meist katholischn, Braich ham ihre Wurzln in da vorchristlichn Zeid. De Neimischung vo oide heidnische Breich hod se in da Zeid vo da friahn Christianisierung ergemm, wo de Missioniare recht offn gengiwa da Integration vo oideigsessne Traditiona in de christlichn Festln warn. Manche scheinbar wejdlichn Breich ham wiederum ihr'n Ursprung in christliche Festln. Oft ham de Breich an deitlichn Bzuag zu da oa oda andan Fruchtboakeitssymbolik, wos ned vawundat, war doch freara da Ertrog aus da Landwiatschafd lemswichtig. Emfois a grouße Rojn spuit des Austreim vo beese (Natur)geista, de Mensch oda Viecha schodn kanntn.
Braich im boarischn Raum.
Bei manche Breich foits schwaar, dass mas auf an bschtimmtn Monat festlegt. Fasching, Ostern und Pfingstn beispuisweis kennen vo Joa zu Joa a wengal varutschn. Andane Breich, wia de Unruahnocht, wern vo Gengd zu Gengd zwor auf desejbe Weis, aba an untaschiadliche Termine beganga.
Septemba.
Wiesn in Rosenheim (Herbstfest)
Leonhardi

Leonhardi is a Wallfahrt zu Ehren vom Heiligen Leonhard. In de meist'n Fälle werd g'rittn oder auf Pferdl-Fuhrwerk g'fahrn. Des hod damit z'doa dass da Leonhard als Schutzheiliga fia d' Viacha verehrt werd. Einglich fia alle bäuerlich g'nutztn Viacha, aber fia'd Pferdl besonders. Nebnbei is a no da Schutzpatron fia de Gfanganen. Desweng is zum Beispui de Leonhardikapelln z'Däiz mit na Kettn verziert.
Ois Termin werd meist da Namenstag vom Leonhard g'nutzt, des is da 6.November. In manch'n Ort'n find't Leonhardi a am nächstn oder vorign Wochenend statt, in einigen Fäll'n a gans wann anders.
Leonhardi werd a Lehards oder Lenhardi g'nannt. Wega de damit verbundenen Festl, de trotz des traditionellen Hintergrunds se bei de junga Leid großer Beliebtheit dafrein werds a manchmoi LeonParty g'nannt.
Leonhardi in Däiz.
Woi de gräste und bekannteste Lenhardi-Fahrt is de vo Däiz.
S' findt imma am 6. November statt, außer des is a Sonntag, dann werds auf'n Samstag vorvalegt. 
Nua 2011 is ausnahmsweis am Montag, oiso am 7. November.
Im Jahr 2005 war as 150. Jubiläum.
2006 hom 84 Wang teilgnomma.
Reitn derfan nur Männa und Buam. Dafia san auf de Wang d'Madln und Fraun in da Mehrzoi.
De Wang miaßn eisnbereifte Radln hom und vo vier Ross zong werdn. An Kutsch-Bock gibts koan. Da Kutscher hockt auf'm Pferdl hinten links. Am hintern End vom Wang gibts an Stehplatz fian Brettl-Hupfa. Dea hoast so, wei a zum Fahrn auf'm Brettl steht und obihupfn muaß um de Bremsn zum bedina.
De Wang san zum Teil recht oid und san friara fia'd Landwirtschaft ois Transportmittl gnutzt wordn. Neiere Nachbauten miaßn in Däiz ana entsprechend traditionelln Bauweisn dasprecha. Fia den festlichen Anlass san d' Wang schee ogmoid und mit Bleame gschmückt. Genauso werdn d'Ross gschmückt, zum Beispui werdn ehna Bleame in d'Mähne gpflochtn.
Des Ganze is a guats Zsammwirkn vo an Haufn Leid. De verschiedenen Trachtnvereine ham d'Leid, de auf'm Wagn mitfahrn, iagand am Bauern ghearn d'Ross und wem anders da Wang. Manche vo de Wang wern a vo Brauerei-Ross vo de namhaften Brauerein aus Minga zong.
Red Hot Chili Peppers

De Red Hot Chili Peppers san a Rockband aus Kalifornien.
Gschicht.
Im Feba 1983 hom da Anthony Kiedis und da Michael „Flea“ Balzary bschlossn, dass a Band aufmochn. Mit de andern zwoa, dem Gitarristen Hillel Slovak und dem Schlogzeiger Jack Irons is dann a glei losganga.
De Band is schnell erfolgreich gwordn und hot bis 1988 3 Albn rausbracht. Donn is da Erfolg ober getrübt wordn wie da Hillel Slovak an aner Überdosis Heroin gstoabn is. Da Jack Irons hod de Band dann a verlassen weil a nirgends mitmacha wuit wo seine Freind sterm. In die Joahre danach homs immer wieder andere Gitarristen und Schlogzeiger ghobt, doch am längstn und a heit no John Frusciante und Chad Smith.
Der Woitweite Durchbruch woar 1991 mitm Oibum „Blood Sugar Sex Magik“.
Noch a Drogenkrise is am 7. Juni 1999 as Album "Californication" vaeffentlicht woan, des mit 10 Millionen vakafftn Exemplaren as Afoigreichste Album in da Banggschichtn is. Die Bekonntestn Liada san "Otherside" und "Californication".
Im Mai 2006 is as Album "Stadium Arcadium" aschienen, des a an oite Afolge uknüpfn hot kinna. Die bekonntestn Liada san "Dani California" und "Snow (Hey Oh)". Letztara is da gresste Hit in Deitschland worn und hod Plotz 5 erreicht.
Im August 2011 as bishea neieste Album "I'm With You" aschienen mit da Single "The Adventures Of Rain Dance Maggie". A des hot in vüün Ländan die Chartspitzn arreicht.
Im Joar 2012 wean sie in die Rock and Roll Hall of Fame aufgnumma.
2016 is ihr ejftes Studioalbum The Getaway rauskemma.
Musi.
De Musi vo de Red Hot Chili Peppers kon ma als „Funk-Rock“ bezeichnen, weils a Mischung aus ebm Funk und Rock is, a wenn da Stil oft wechslt. G'nauso machens a Alternative Rock.
Fuaßboiregln

Spuifoid.
Fuaßboi werd auf am rechteckadn Foid gspuit. Des Foid, moastn aus Rosn, ko oba a aus Sond oda Kunststoff sei, muass ebn und frei vo Hindanisse sei. De kuaz Seitn (Doarlinie) muass owei zwischn 45 und 90 Meta long sein. D'longe Seitn (Seitnlinie) muss owei zwischen 90 und 120 Meta hom.
De meistn Plätz san oba 68 auf 105 Meta und bei monche Eiropapokale muass des a so sei.
Makieat werd des mi Linien aus Koik oda Foab (de deaf oba a neit broata sei wia zwejf Zantimeta).
Es gibt aufm Foid no mehra Linien ois de Seitn- und Doalinien. Es gibt de Middllinie, di des Foid in d'Mittn teilt. In da Middn is da Punkt, von dem aus ogstoßn wead. Um den Punkt is a Kreis (Radius 9,15 Meta), in dem beim Ostoß nua zwoa Spuija von dera Monschoft stenga deafa, de a an Ostoß hod. Nohad gibts no de Straufraumlinie, de 16 Meta vom Diarl weg is (kurz: da 16er oda da Straufraum).
Diarl.
S'Diarl muass 2,44 Meta houch sei und 7,32 broat.
Boi.
Da Boi muaß a Kuglfoam hom und zwischn 68 und 72 Zantimedda im Umfong hom. Da Boi ist entweder aus am Leder oda am Kunststoff.
Abseits.
Des is wenn a Spuia vo ra Mannschaft da letzte Mo zwischn am Dierl (Tor) und am gegnerischen Dierlmo (Torwart) is und koa Obweaspuia mehr dazwischen städ. Wenn iatz der Stürma den Boi griagt, wedelt da Schiri-Assi (Schiedsrichter-Assistent) mid seiner Fahna umanand und zoagt a Abseits o. Es kenna a zwoa andre Spuia vo der vadeidigenden Mannschaft zwischam voadeaschtn vo de Ogreifa und am Dierl steha. Des hoaßt, es muass net da Dierlmo dazua ghean. S'Abseits greift oba eascht ob da Middllinie.
Passives Abseits.
A Passives Abseits is', wenn a Stürma im Abseits sted, der oba nix mim Spuizug zum doa hod. Des is donn a kaa Regüvastoß ned.
Freistäss.
An Freistoß gibts oiwei, wenn a Mannschaft si ned on de Regln hoit. Es gibt dreierlei Oatn von Freistäss:
Indirekte Freistäss.
Bei am indirekten Freistoß deaf da Boi ned glei aufs Dierl gschossn wean, sondan es muas den Boi vorhean no oana berüan. An indirekten Freistoß pfeift da Schiri, wenn de Regelvaletzung ned so wuid woa.
Direkte Freistäss.
Bei am direktn Freistoß deaf sofoad aufs Diarl gschossn wean.
Oifmeta.
An Oifmeta pfeift ma, wenn a Foul im Strofraum passiad. Da derf da da Spuia gonz alloa den Boi vum Oifmetapunkt aus ins Diarl schiaßn. Da oanzige, dea eam hindan deaf, is da Diarlmo.
Mathematik

De Mathematik (boarisch Mathäs) is a Wissenschaft, de wo si mit abstraktn Struktuan bschäftigd, auf dene ma mid weng Axiome (ois wo ogsenge Totsachan) iba logische Regln mehra Ergebniss obgleit wean kenan.
Insbesondere aus da Geometrie aiso da Konstruktion vo Figuan und am Rechna mid natialiche Zoin gehd de heidige Mathematik fiara.
Ob jetz de Mathematik za de Geisteswissnschoftn oder za de Natuawissnschoftn khead is umstrittn. Se hod oanaseits scho Ibaschneidunga mid da Philosophie (bsondas Logik), außadem bschreibts de Natua hechstns ganz abstrakt.
Andaraseits iss Grundlog fia olle andan Naturwissenschoftn. A Indiz is aa, dass s in da Universität imma bei de Naturwissnschaftn ogsiedld is.
Wichtige Teibereiche vo da Mathematik, de wo si natialich stoark ibaschnein, han:
Mathematika ausm boarischn Sprochraum.
Friara hod ma no ned a so streng unterschiedn, drum kannt ma manche vo dera Listn a ois Physika, Astronomen oda ois Philosophn bezeichna.
Die Simpsons

Die Simpsons (originoi: The Simpsons) is a sear bekonnte omerikonische Fernsehserie.
Or Morknzeichn fo dera Serie is dos de Figurn a gaibe Hautforb hom.
Hondlung.
De Sendung draht si um de Famij Simpson aus da fiktivn amerikonischn Stod Springfield.
Bei de Simpsons werd hauptsächlich des oitägliche Lem in Amerika dorgstellt und auf die Schnippn gnomma.
D' Stod.
Da Matt hot an Nam "Springfield" deswegn gnumma wei des oana vo de heifigstn Oatsnam in de USA is. Außadem soi d'Stod a typisch amerikanische Gloastod zoagn. Hinweis zua an möglichn realen Standoat wean extra widasprüchlich gmocht, damid des übaoi in de USA sei ko.
Erfoig.
Die Simpsons laffa scho seit 20 Joahr und a End is no ned in Sicht. Mittlawei hot de Sendung Kuitstatus in Amerika und in vui ondan Länder, aa Deitschlaund. In Amerika hot de Sendung aa an Eifluss auf de Kuitur gnomman. Homers berühmds "D'oh! (Neinn!)" is sogoa in Oxford English Dictionary aufgnumma wuan.
Die Simpsons hamd außadem no gwonna:
Synchronisation.
Listn vo de Synchronsprechar:
S = Staffe
Ausstrohlung.
In Amerika laffa die Simpsons wechentli om Sunndog-Obnd afm Senda FOX.
In Deitschlaund kema jedn Dog zwoa Foign, ob 18:10 af ProSieben.
In Östareich gibts am ORF oans jedn Wochadog zwoa Foign, um 17.55 und um 18.20.
In da Schweiz laffa de Simpsons ufm Kanal 3+
Außadem gibs an Fuim, dea wo im Juli 2007 in de Kinos kema is. Etzad issa af DVD und Blu-Ray aussakumma.
Die Simpsons uf Boarisch.
2014 wuaden easchtmois mehrare Simpsons-Comics uf Boarisch iwasetzt und im Buach "Simpsons Mundart: Bd. 2: Die Simpsons auf Bayrisch" vaeffentlicht.
Brezn

A Brezn is a typisches boarisches Laugngebäck und wead vom Beck aus am Doag aus Woaz, Geam, Wossa und Soiz gmocht. Voam Bocha kimt de Brezn no in a Laung und griagt omdrauf no a groubs Soiz.
Brezn isst ma za de Weißwiascht, zan Lebakaas, zua Broudzeid oda oafoch grod ois Budanbrezn.
De Brezn is seit Ofang vom 14. Joarhundat bis heit as Zumftzoachn vo de Begga.
Wortheakumft.
Brezn kimmt vom oidhochdeitsch "brezitella" und dees hod sein' remischn Uasprung in "las brachiatellium" (Ermal). De Brezn symbolisiat oisdann de Eaml, wo zan Betn vua da Brust vaschrenkt wean.
Da eigandliche Uasprung ist des oidgriechische Wort füa Arm: ό βραχίων, ονος. Des "l" im Suffix vo "brachial" is blos do, weil 's an Umweg iwas Franzesische gnomma hod. Brezel is deszweng nia und nimma richdig, sondan imma foisch. Allahegstns kannt ma a gloane Brezn ois "Brezerl" bezeichna, analog zum"Reserl mi'm Beserl" ois a'ra bekanntn boarischn Versal-Sammlung.
Neaweatogobm.
1 Bayrische Brezn (93 g) enthoid 8,2 g Oaweiß, 51,7g Koinhydrate, 2,2 g Fett und entspricht 1101 kJ (263 Kcal), 5.2 KHE, 4,3 BE
1 Schwobm-Brezn (100 g) enthoid 8,1 g Oaweiß, 51,1g Koinhydrate, 4,8 g Fett und entspricht 1184 kJ (283 Kcal), 5.1 KHE, 4,3 BE (Ogobm vo da Breznbeggarei Ditsch)